Brocka, Július, poslanec NR SR (2015-02-04):
Vážená pani podpredsedníčka, pán minister, dámy a páni, toto už nie je téma dňa, tento návrh zákona. Ja mám jeden drobný pozmeňovací návrh s kolegami, ktorí ho tiež podpísali: poslanec Abrhan, Kvasnička, Zajac, Uhliarik, Gibalová, Figeľ, Hudacký, Fecko, Jurinová, Hrušovský, Přidal, Mikloško, Muránsky, Radošovský, Bobík. Navrhujem nové znenie čl. 10. Článok 10 sa týka účinnosti tohto zákona. „Čl. 10. Tento zákon nadobúda účinnosť 1. marca 2015.“ Zdôvodnenie. Navrhujem zmenu účinnosti zákona tak, aby sa vzťahoval aj na súčasných poslancov Národnej rady, starostov obcí a primátorov miest. Aj by som mohol skončiť, na zdravie, ale predsa len mi nedá, aby som nepovedal pár viet. Keď tu bola téma, tak to bolo niekoľko mesiacov dozadu pred komunálnymi voľbami. My síce s kolegom Přidalom sme z toho urobili tému už skôr, pol roka, trištvrte roka dozadu, pretože sme si uvedomili, že by sme sa nemali zmieriť s tým javom, ktorý tu panuje, v tejto rokovacej sále, že je tu veľké množstvo kolegov poslancov, ktorí zároveň vykonávajú ďalšie funkcie a tieto sú plne hradené z verejných zdrojov a evidentne ale títo kolegovia tie funkcie nevykonávajú plnohodnotne, lebo tri týždne z mesiaca sedíme tu a oni zároveň berú platy, že je župan, že je primátor, že je poslanec, teda VÚC, že je riaditeľ štátnej inštitúcie, za členstvá v rôznych dozorných radách. A nepovažovali sme to za fér, za správne. Keď toto bolo v minulosti, keď sa to stalo, alebo teda boli také prípady, tak mali sme to za také zneužívanie, ako v súčasnej dobe, keď to v SMER-e je takmer pravidlo. Teda myslím strana SMER, že tam ťažko nájdete poslancov, alebo v diskusii som ich nezaregistroval veľmi, ktorí by povedali, že mňa sa to netýka. A mňa nebavilo pátrať po tom, že koľko tých funkcií má každý z tých smeráckych poslancov. Ale to, čo sme urobili, že sme tu niekedy čítali z majetkových priznaní, že niektorí neznámi poslanci, ich príjem z verejných zdrojov je vyšší ako príjem ministra slovenskej vlády, alebo dokonca predsedu vlády, že považujeme za nehoráznosť, a že to musí byť aj malému decku jasné, že to proste tak nemôže byť v hierarchii verejnej správy, že ten, kto nesie najväčšiu zodpovednosť, má najviac práce, aby bol ohodnotený tak, že to je niekomu na smiech. No, čiže preto tento návrh. A zdá sa nám to celkom fér, že z poslaneckého platu, teda, je to tento princíp, jeden plat stačí, je v danej chvíli a v danej situácii podľa nášho názoru správny. Potešilo nás, že tento princíp si osvojil aj predseda vlády a takým demonštratívnym spôsobom dokonca na úrade vlády to tlmočil, že SMER, vláda, úrad vlády prichádza s takýmto návrhom. Bolo to dva týždne pred komunálnymi voľbami. Ten návrh prezentoval s poslancom Rašim, ten bol tiež ten prípad, o ktorom sme hovorili, že zarába z verejných zdrojov viac ako predseda vlády. Preto som čakal, že ten návrh tu bude predkladať pán premiér, keď sme to mali v prvom čítaní, ale aj z toho vidieť, že už pre pána premiéra to nie je téma. Už sme za. Už teraz masami hýbu iné témy, a toto teraz treba rýchlo spratať zo stola. Čo ja považujem za nesprávne, že rešpektujeme, že predstava SMER-u je, že poslanecký plat plus ďalších iných funkcií, maximálne minimálna mzda. Prosím, ale to, že to má platiť až po skončení vášho, nášho funkčného obdobia, tak to považujem za nekorektné a to považujem za podvod na občanoch. To keby ste boli povedali pred komunálnymi voľbami, že to takto myslíte, že to sa bude týkať až tých po vás, no tak, prepáčte, čo je to za prístup? Argumentovať tým, že bola by to retroaktivita, no tak retroaktivita, to znamená, že niektoré veci nemôžu platiť spätne a dozadu. Opýtam sa teraz tak námatkovo tých, o ktorých viem, že sú v takomto konflikte. Pán Valocký išiel do parlamentu s tým, že bude aj riaditeľ štátnej nemocnice? On keď kandidoval na poslanca Národnej rady, neznámy politik, on už dopredu vedel, že bude riaditeľ štátnej nemocnice? A preto nemôžeme jemu siahnuť na jeho plat a bude ho poberať až do skončenia funkčného obdobia poslanca Národnej rady? Ale pán poslanec Faič išiel do parlamentu s tou istotou, že zároveň bude poradca premiéra s dupľovaným príjmom poslanca Národnej rady? Že nemôžeme siahnuť a obmedziť ho, však tu bežne regulujeme, teraz budeme aj iné veci regulovať, teda sa chystá pán premiér. Alebo pani Pavlovičová, ona išla do Národnej rady s tým, že sa nevzdá svojho dobre plateného miesta na prešovskej VÚC-ke? To ako tomuto hovoríte vy, že keby tento zákon platil aj na týchto ľudí, že to je porušenie princípu retroaktivity? Ja si myslím, že nie. Preto tento náš pozmeňovací návrh, aby sa zákon, tak ako iné prijímame s účinnosťou od 1. marca na tejto schôdzi, aby aj tento zákon platil od 1. marca tohto roka. Ďakujem za podporu tohto návrhu.